作者:朱元夫
標題:沁園春
內容:心上浮香，軒前度影，約久傳梅。奈月意風情，枝南枝北，雲婚雨嫁，年去年來。幾望溪橋，屢肥芳信，歷盡冰霜春自回。朝來報，報梢頭兒女，並蒂花開。佩環飛下妝臺。喜今度佳期不用催。羨行李三千，金屏翠幄，仙姿第一，玉骨瓊腮。雌蝶紛紛，雄蜂逐逐，爭道工為使與媒。翁知麼，有西樓過雁，暗為徘徊。